Brexit: Naweek se onderhandelinge loop op niks uit | Netwerk24
Brexit: Naweek se onderhandelinge loop op niks uit
15 Oktober 2018 06:23
Onderhandelaars van Brittanje en die EU het Sondag heeldag gewerk, maar kon nie tot 'n vergelyk kom oor 'n Brexit-ooreenkoms nie.
Hulle het gehoop op vordering voor 'n byeenkoms van EU-leiers Woensdag in Brussel.
Die haakplek bly Ierland.
Michel Barnier, EU-onderhandelaar, het ná sy vergadering in Brussel met Dominic Raab, Brittanje se Brexit-minister, gesê hulle kan nie saamstem oor die sogenaamde "backstop"-eise dat Noord-Ierland in die EU- ekonomiese sone bly, as daar die risiko is dat die beheer van die grens met Ierland (wat 'n lid van die EU is) die ou konflik tussen die twee weer laat opvlam nie. Verder het Brittanje 'n probleem met enige handelsbeperkings tussen Noord-Ierland en die res van die Verenigde Koninkryk.
Dominic Raab, Brittanje se Brexit-minister, kom Sondagoggend by die EU se hoofkwartiere in Brussel aan. Foto: Reuters
Leiers van die Europese Unie oorweeg 'n krisisberaad in November om gebeurlikheidsplanne op te stel ingeval Brittanje die EU verlaat sonder dat 'n behoorlike ooreenkoms beklink is.
Dit is belangrik vir die EU en Brittanje om binne die volgende maand 'n ooreenkoms te bereik sodat die EU- en Britse parlement tyd het om die plan goed te keur, voordat Brittanje volgende Maart die handelsblok moet verlaat.
Diplomate van die EU het Sondag gesê as 'n vergadering van EU-hoofde in die komende week in Brussel nie beslissende vordering maak nie, kan die handelsblok 'n noodberaad vir 17 en 18 November reël.